
*0 kad jis mane bučiuotų savo burnos bučiniais! 


Tavo meilė puikesnė už vyną; 

“Tavo kvepalų aromatas rinktinis, 

Tavo vardas — besiliejąs aliejus; 

Dėl to tave taip myli mergaitės. 

Veskis mane su savim, bėkim! 

Karalius įsivedė mane į savo kambarius; 
Mes džiaugsimės ir linksminsimės tavimi 
Ir tavo meilę liaupsinsim labiau už vyną. 
Kaip vertai tu esi mylimas! 


*Juoda esu ir vis dėlto graži, 

O Jeruzalės dukterys, 

Kaip Kedaro padangtės, 

Kaip Salmos palapinės. 
*Nežiūrėkite, kad esu tamsiaveidė, 

Nes mane nudegė saulė. 

Mano motinos sūnūs supyko ant manęs, 
Pristatė saugoti vynuogyno; 

Bet savo vynuogių aš nesaugojau. 


"Sakyk, o tu, kurį myli mano siela, 

Kur tu ginsi savo bandą, 

Kur sustosi su ja pailsėti vidudienį? 

Nes kodėl aš turėčiau bastytis kaip valkata 
Ties tavo draugų bandomis? 


*Jei nežinai, 

O gražiausioji tarp moterų, 
Sek bandų pėdsakais 

Ir ganyk savo ožiukus 

Ties piemenų palapinėmis. 


"Su kumele, pakinkyta į faraono vežimą, 


Aš lyginu tave, o mylimoji. 
Gražūs tavo skruostai, auskarais padabinti, 

Ir kaklas su karoliais. 
“Mes tau nukaldinsime aukso grandinėlės 
Su sidabriniais taškeliais. 


“Karaliui sėdint už stalo, 
Mano nardas skleidė savo kvapą. 

»Mano mylimasis yra miros puokštė, 
Gulinti tarp mano krūtų. 

“Mano mylimasis yra kipro kekė 
En-Gaddi vynuogynuose. 


»Kokia tu graži, mano drauge, 
Kokia tu graži! 
Tavo akys tarytum balandžiai. 


“Koks tu gražus, o mylimasis, 
Koks tu mielas! 
Mūsų guolis vien tik žalumynai. 


"Mūsų namo sijos kedro, 
Sienų apmušalai kipariso. 

'Aš esu Sarono narcizas, 
Slėnių lelija. 


*Kaip lelija tarp erškėčių, 
Taip mano draugė tarp mergaičių. 


"Kaip obelis tarp girios medžių, 

Taip mano mylimasis tarp jaunuolių. 
Geismu degdama, aš atsisėdau jo pavėsyje, 
Ir jo vaisiai saldūs gomuriui mano. 

“Jis nusivedė mane į vyno rūsį, 


Ir jo vėliava, iškelta virš manęs, buvo meilė. 
*Sustiprinkite mane vynuoginiais pyragaičiais, 


Atgaivinkite obuoliais, 
Nes aš sergu iš meilės. 


*Jo kairė po mano galva, 
Dešine jis laiko mane apkabinęs. 


"Aš jus maldauju, o Jeruzalės dukterys, 
Stirnų ir lauko elnių vardu, 
Nekelkite, nebudinkite mano meilės, 
Kol ji pati nepanorės! 


*Mano mylimojo balsas! 

Štai jis ateina, 

Šokinėdamas per kalnus, 
Liuoksėdamas kalvomis. 

*Mano mylimasis panašus į stirną 
Ir į elnės jauniklį. 


Antai jis stovi anapus mūsų sienos, 
Tyko už lango 
Ir žiūri pro pinučius. 


» Mano mylimasis prabyla, 
Jis man sako: 
Kelkis, mano drauge, mano gražuole, 
Ir ateik. 
"Nes štai žiema jau praėjo, 
Liūtys baigėsi ir dingo. 
»Žemėje ima rodytis gėlės; 
Prasideda dainų ir džiaugsmo metas; 
Laukuos jau girdisi purplelio balsas. 
“Figos medyje štai mezgasi pirmieji vaisiai, 
Ir žydinčios vynuogės jau skleidžia savo kvapą. 
Kelkis, mano drauge, mano gražuole, 
Ir ateik. 


“Mano balandėle, slypinti uolų plyšiuose, 
Stačiose kalnų atšlaitėse, 
Parodyk savo veidą, 
Leisk išgirsti tavo balsą, 
Nes tavo balsas toks mielas 
Ir veidas toks grakštus. 


*Sugaukite mums lapes, 
Mažąsias laputes, 
Naikinančias vynuogynus, 
Nes mūsų vynuogės jau žydi. 


*Mano mylimasis yra mano, ir aš esu jo; 
Jis gano savo bandą lelijose. 


"Kol dar nepadvelkė diena, 
Kol neišnyko šešėliai, 
Sugrįžk, o mylimasis, 


Ir būk panašus į stimą 
Arba į elnės jauniklį Betero kalnuose. 

"Naktį savo guolyje aš ieškojau to, 
Kurį myli mano siela, 
Ieškojau ir neradau. 
*Aš atsikelsiu ir apvaikščiosiu miestą, 
Jo aikštes ir gatves, 
Ieškodama to, 
Kurį myli mano siela, 
Aš jo ieškojau ir neradau. 


*Mane sutiko sargybiniai, 
Kurie vaikšto po miestą: 
Ar nematėte to, kurį myli mano siela? 


*Vos prasilenkusi su jais, 

Aš suradau tą, kurį myli mano siela. 
Aš jį sugavau ir nepaleisiu tol, 

Kol jis nejeis į mano motinos namus, 


Į kambarį tos, kuri mane pradėjo. 


*Aš jus maldauju, o Jeruzalės dukterys, 
Stirnų ir lauko elnių vardu, 
Nekelkite, nebudinkite mano meilės, 
Kol ji pati nepanorės! 


*Kas ten kyla iš dykumos, 
Kaip dūmų stulpas, 
Kvepiantis mira ir smilkalais, 
Ir visais prekijo kvapumynais. 


"Tai Saliamono neštuvai, 

Apsupti šešių dešimčių narsuolių, 
Rinktinių Izraelio didvyrių: 

“Visi jie ginkluoti kalavijais, 

Visi patyrę kovotojai; 

Kiekvienas su kardu prie šalies, 
Kad naktį kas neužpultų. 


"Karalius Saliamonas 
Pasidirbdino sostą 
Iš Libano medžio: 
Jo kolonos sidabro, 
Atkaltė aukso, 
Sėdynė purpuro; jo vidų 
Su meile išpuošė Jeruzalės dukros. 


"Išeikite, Siono dukterys, 
Pasižiūrėti karaliaus Saliamono 
Su vainiku, kurį jam motina uždėjo 
Vestuvių dieną, 
Širdies linksmybių dieną! 

"Kokia tu graži, mano drauge, 
Kokia tu graži! 
Tavo akys, tarytum balandžiai, 
Žiūri pro vualį. 
Tavo plaukai kaip ožkų banda, 
Besileidžianti Galaado atkalnėmis. 
"Tavo dantys kaip tik ką nukirptos avys, 
Lipančios iš maudyklės: 
Jos visos nėščios dvyniais, 
Ir nė vienos tarp jų bergždžios. 
*Tavo lūpos kaip skarlatinis ruožas, 
Ir tavo burna nuostabi. 
Tavo skruostai, tarsi granato skiltys, 
Spindi pro vualį. 

“Tavo kaklas kaip Dovydo bokštas, 
Pastatytas apsigynimui: 
Tūkstantis skydų kabo ant jo, 
Visi narsuolių ginklai. 

“Tavo krūtys kaip dvyniai stirnos ožiukai, 
Besiganantys lelijose. 


*Kol dar nepadvelkė diena 
Ir neišnyko šešėliai, 
Aš eisiu prie miros kalno, 
Prie smilkalų kalvos. 


Visa tu esi graži, mano drauge, 
Ir jokios dėmės nėra tavyje. 


"Ateik su manim iš Libano, mano sužadėtine, 
Su manim iš Libano ateik! 

Pažvelk iš Amanos viršūnių, 

Iš Seniro aukštybių, iš viršūnių Hermono, 

Iš liūtų landynių, 

Iš leopardų kalnų. 


“Tu užbūrei man širdį, 
Mano sesuo ir sužadėtine, 
Tu užbūrei man širdį 
Vienu vieninteliu žvilgsniu, 
Vienu savo karolių perlu. 

"Kokia žavinga tavo meilė, 
Mano sesuo ir sužadėtine! 
Kaip daug už vyną malonesnė tavo meilė, 
Ir tavo kvepalų aromatas 
Už visus kitus! 

"Iš tavo lūpų, mano sužadėtine, 
Sunkiasi medaus saldumas, 
Pienas ir medus 
Iš po tavo liežuvio, 

Ir tavo rūbai 
Kvepia kaip Libanas. 

*Tu esi užrakintas sodas, 
Mano sesuo ir sužadėtine, 
Užrakintas sodas, 
Užantspauduotas šaltinis. 
"Tavo čiurkšlėse klesti granatų dausos 
Ir visi nuostabiausi vaisiai: 
“Kipras ir nardas, 
Nardas ir šafranas, 
Kvepiančios nendrės ir cinamonas 
Su visokiais kvapsningais medžiais; 
Mira ir aloė 
Su visais švelniausiais kvepalais. 
"Sodų šaltinis, 
Trykštantis gyvu vandeniu, 
Upokšnis, krintantis iš Libano. 


“Kilk, šiaury, 
Ateik, pietų vėjau! 
Perpūskite mano sodą, 
Išsklaidykite jo kvapus! 
Teateina mano mylimasis į savo sodą 
Ir teragauja puikiausių jo vaisių! 

"Aš atėjau į savo sodą, 
Mano sesuo ir sužadėtine, 
Pasiskyniau savo miros ir savo kvepmenų, 
Valgiau savo medų iš korių, 
Gėriau savo vyną su savo pienu. 
Valgykite ir gerkite, draugai, 
Svaiginkitės, mylimieji! 


*Aš miegojau, bet mano širdis budėjo. 
Girdžiu, mano mylimasis beldžiasi: 
Atidaryk, mano sesuo ir mano drauge, 
Mano balandėle, mano tobuloji, 

Nes mano galva pilna rasos, 
Ir garbanos nakties lašų. 


*Aš nusivilkau marškinius, 
Kaip aš juos vėl užsivilksiu? 
Aš nusiploviau kojas, 

Kaip aš jas vėl sutepsiu? 


*Mano mylimasis įkišo ranką pro plyšį, 
Ir mano viduriai sudrebėjo. 

*Aš atsikėliau atidaryti savo mylimajam: 
Iš mano rankų varvėjo mira 

Ir pirštais bliaukė ant velkės. 


*Aš atidariau savo mylimajam, 
Bet jis apsisuko ir dingo: 


Mano siela buvo nualpusi, jam kalbant. Ar skinti lelijų. 


Aš jo ieškojau, bet neradau, *Aš esu savo mylimojo, ir mylimasis yra mano. 
Aš jį šaukiau, bet jis neatsiliepė. Jis gano savo bandą lelijose. 
"Mane surado sargybiniai, “Tu esi graži, mano drauge, kaip Tirsa, 
Vaikštantys po miestą: * Žavinga kaip Jeruzalė, 
Jie mušė mane, jie sužeidė mane; Baisi kaip vėliavas išskleidę batalionai. 
Sienų sargybiniai *Nukreipk nuo manęs savo akis, 
Nuplėšė nuo manęs apsiaustą. Nes jos mane gąsdina. 

Tavo plaukai kaip ožkų banda, 
*Aš jus maldauju, Jeruzalės dukterys, Besileidžianti Galaado atkalnėmis. 
Jeigu rasite mano mylimąjį, “Tavo dantys kaip avys, 
Ką jūs jam pasakysite? — Lipančios iš maudyklės; 
Kad aš sergu iš meilės. Jos visos nėščios dvyniais, 

Ir nė vienos tarp jų bergždžios. 


"Kuo tavo mylimasis pranašesnis už kitus, 
O gražiausioji tarp moterų? 

Kuo tavo mylimasis pranašesnis už kitus, 
Kad tu mus taip maldauji? 


"Tavo skruostai, tarsi granato skiltys, 
Spindi pro vualį. 


+Šešios dešimtys karalienių, 
Aštuonios dešimtys sugulovių 
"Mano mylimasis yra skaistus ir rausvas; Ir jaunų mergaičių be skaičiaus. 
Jį atskirsi iš dešimties tūkstančių. "Vienintelė yra mano balandėlė, 
"Jo galva gryniausio aukso; Vienintelė mano tobuloji; 


Jo garbanos kaip palmių šakos, Vienintelė savo motinos, 
Juodos kaip varnai. Mėgiamiausioji tos, kuri ją pagimdė. 
“Jo akys kaip balandžiai upelių pakrantėse, Mergaitės, ją matydamos, vadino laiminga; 
Išsimaudę piene, Karalienės ir sugulovės gyrė: 
Sutūpę prie vandeningos srovės. *Kas yra toji, kuri pasirodo kaip aušra, 
“Jo skruostai kaip balzamo ežios, Graži kaip mėnuo, 
Kaip kvepiančių žolių kauburėliai. Spindinti kaip saulė, 
Jo lūpos — lelijos; Baisi kaip vėliavas išskleidę batalionai? 
Iš jų sunkiasi skystoji mira. 
“Jo rankos — auksiniai žiedai, "Aš nusileidau į riešutmedžių sodą 
Nusagstyti Tarsio brangakmeniais. Pasižiūrėti slėnio metūgių, 
Jo pilvas — dramblio kaulo masė, Ar jau vynuogės sprogsta, 
Papuošta safyrais. Ė Ar žydi granatai. 
“Jo blauzdos — alebastro kolonos “Aš nežinojau... 
Ant auksinių papėdžių. Ir, geisdama jo, atsidūriau 
Jo stotas kaip Libano, Savo kunigaikščio vežime. 


Nepalyginamas kaip kedrai. 
»Jo gomurys — vienas tik saldumas, 


Ir jis visas toks patrauklus ir žavingas. 7 Ą 1 E 
Toksai yra mano mylimasis, mano draugas, "Sugrįžk, sugrįžk, 0 Sulamita, 21 
O Jeruzalės dukterys! Sugrįžk, sugrįžk, kad mes gėrėtumėmės tavimi! 
Kodėl jūs žiūrite į Sulamitą, 
6 Kaip į karių stovyklos šokį? 
' is, ; 
postus aina *Kokios dailios tavo pėdos kurpaitėse, 
Kur jis pasuko, tavo mylimasis, Kunigaikščio dukra! 


Kad mes galėtumėm kartu su tavim jo ieškoti? ių S go karoliai, 


"Mano mylimasis nusileido į savo sodą, "Tavo bamba kaip taurė, 
Į kvapniąsias ežias, Kurioje niekuomet netrūksta vyno. 
Ganyti savo bandos Tavo pilvas — kviečių krūva, 

Apjuosta lelijomis. 

“Tavo krūtys kaip dvyniai stirnos ožiukai. 
“Tavo kaklas kaip dramblio kaulo bokštas. 
Tavo akys — Hešbono maudyklės 

Prie Bat-Rabbimo vartų. 

Tavo nosis — Libano bokštas, 

Žiūrintis į Damaską. 

“Tavo galva iškelta kaip Karmelis, 

Ir tavo kasos tarytum purpurinės; 
Karalius įsipainiojo jų kilpose. 


"Kokia tu graži, kokia tu žavinga, 
O meile, o džiaugsme! 
+Savo ūgiu tu panaši į palmę, 
Ir tavo krūtys į vynuogių kekes. 
*“Tariau sau: įlipsiu į palmę, 
Sugausiu jos šakas. 
Tebūna tavo krūtys kaip vynuogių kekės. 
Tavo burnos kvapas kaip obuoliai 
*Ir tavo gomurys — puikiausias vynas, 


Kurs švelniai teka mano mylimajam 
Ir prakalbina užmigusias lūpas. 


"Aš esu savo mylimojo, 
Ir jis geidžia manęs. 


*Eik šen, o mano mylimasis, 
Mes išeisime į laukus, 
Nakvosime kaimuose; 

"Anksti rytą nueisime į vynuogynus 
Ir pamatysime, ar jau išsprogo vynuogės, 
Ar stiepiasi metūgės, 

Ar pražydo granatai. 
Ir ten aš tau padovanosiu 
Savo meilę. 

“Kaukeliai kvepia; 

Mūsų duryse — puikiausi vaisiai, 
Nauji ir seni, 
Kuriuos aš tau laikiau, o mylimasis! 


'Ak, kodėl tu nesi mano brolis, 

Žindytas mano motinos krūtim! 

Sutikusi lauke, aš apkabinčiau tave, 

Ir niekas manęs dėl to neniekintų. 

*Aš tave pasiimčiau ir nusivesčiau 

Į savo motinos namus; tenai tu mokytum mane. 
Aš tave girdyčiau kvapniausiu vynu, 

Savo granatų syvais. 


*Jo kairė po mano galva, 
Dešine jis laiko mane apkabinęs. 


*Aš jus maldauju, o Jeruzalės dukterys, 
Nekelkite, nebudinkite mano meilės, 
Kol ji pati nepanorės! 


*Kas yra toji, kuri ateina iš dykumos, 
Pasirėmusi į savo mylimąjį! 


Po obelim aš tave pažadinau, 
Ten, kur tavo motina tave pradėjo, 
Ten, kur tave pradėjo ta, kuri tave pagimdė. 


*Uždėk mane kaip antspaudą sau ant širdies, 
Kaip antspaudą ant savo rankos, 

Nes meilė galinga kaip mirtis, 

Pavydas nepermaldaujamas kaip Šeolas. 

Jos karštis — kaip ugnis, 

Kaip Viešpaties liepsna. 

"Vandenynai nepajėgs užgesinti meilės, 

Nei upės jos paskandinti. 

Jei kas ir visą namų lobį siūlytų už meilę, 
Pelnytų tik panieką. 


*Mūsų sesuo maža; 
Ji dar neturi krūtų. 
Ką mes darysime tą dieną, 
Kuomet bus tariamasi dėl jos? 
"Jeigu jinai yra siena, 
Mes pastatysime ant jos sidabrinį paaukštinimą. 
Jeigu jinai yra durys, 
Mes jas užtversime kedro lentomis. 


"Aš esu siena, 
Ir mano krūtys kaip bokštai; 
Jo akyse dabar aš esu kaip ta, 
Kuri surado ramybę. 


"Saliamonas turėjo vynuogyną Baal-Hamone. 
Jis patikėjo jį sargams, 
Kurių kiekvienas už jo vaisius 
Turėjo atnešti po tūkstantį sidabrinių. 
“Mano nuosavas vynuogynas čia pat, prieš akis: 
Tau, Saliamonai, tūkstantis sidabrinių 
Ir du šimtai jo vaisių sargams. 


*(0) tu, kuri gyveni soduose, 
Draugai, įtempę klausą, laukia tavo balso: 
Leisk man jį išgirsti! 
"Bėk, mano mylimasis, 
Ir būk panašus į stimą 
Arba į elnės jauniklį 
Kvepiančiuose kalnuose. 


Vertė Alfonsas Nyka-Niliūnas 

VERTĖJO P.S. 


Giesmių giesmė (hebr. Šir haširim, lot. Canticum 
canticorum) yra vienintelė knyga žydų ir krikščionių 
Šv. Rašto kanonuose, kurioje kalbama ne apie Dievą, 
bet apie erotinę meilę. Dėl to maždaug iki I a. 
pabaigos (Jamnijos sinode ir kitur) buvo keliamas jos 
kanoniškumo klausimas. Kai kurių biblistų nuomone, 
Giesmių giesmės vietą Šv. Rašte išgelbėję du daly- 
kai: jos autorystės priskyrimas Saliamonui ir alegorinė 
teksto interpretacija, t. y. aiškinimas, kad šioje knygoje 
apdainuojama žmogiška meilė, simbolizuojanti Izraelio 
ir Jehovos (judaizmo tradicijoje), Kristaus ir Bažnyčios 
(krikščionybės tradicijoje) santykį. Ši alegorinės - sim- 
bolistinės interpretacijos tradicija išliko gyva ir popu- 
liari iki pat mūsų dienų. Taip, pvz, La Bible de 
Jėrusalem egzegetai viską šioje biblinėje poemoje aiš- 
kina simbolistiškai. Jų nuomone, narcizas ir lelija čia 
reiškią pavasarį ir eschatologinius laikus, miegas — 
tremties patirtį, mylimojo pranašumas — vienintelio 
Dievo puikybę, mylimosios bamba — Jeruzalę etc. 

Kaip jau sakėme, tradicija Giesmių giesmės autoriumi 
laiko karalių Saliamoną, valdžiusį ca. 973-930 m. prieš 
Kr., tuo tarpu kai naujausių laikų skriptūralistai (Kri- 
netzki, Robert, Toumay) mano, kad Saliamono auto- 
rystė esanti chronologiškai neįmanoma, nes poema bu- 
vusi sukurta ar galutinai užbaigta 500 metų vėliau, 
t. y. poegziliniais persų okupacijos laikais, Artakserksui 
I viešpataujant (ca. 464-425), ar net dar vėliau. Po- 
egzilinė mokykla savo tezes grindžia istoriniais ir filo- 
loginiais Ezdro ir Nehemijo knygų duomenimis (šiose 
knygose pirmą kartą pasirodo iranizmai, kurių yra ir 
Giesmių giesmėje). Priešegzilisto Renano nuomone, 
Giesmių giesmė atsiradusi Šiaurės Valstybės sostinės 
Tirsos žydėjimo laikais (X a. prieš Kr. pabaigoje arba 
IX a. pradžioje). 

Čia pateikiamos lietuviškos Giesmių Giesmės pir- 
moji redakcija buvo išversta (1950) iš lotyniško Vul- 
gatos teksto, kuris, kaip žinoma, raidiškai imant, šiek 
tiek skiriasi nuo hebrajiškojo. Galutinėje redakcijoje 
(1970) vertimas koreguotas, priartinant jį prie hebrajiš- 
kojo originalo, tam reikalui naudojantis naujausiais fi- 
lologiniais komentarais (Bea, Delitzsch,Dussaud, Guit- 
ton, Joūon, Krinetzki, Robert, Toumay, Winandy, Witte- 
kindt etc.) ir visuotinai pripažintais bibliniais vertimais 
(La Bible de Jėrusalem, Zūrcher Bibel, Revised Standard 
Version, Prancūzų Rabinato Biblija). 

Lotyniškas Vulgatos (šv. Jeronimo) tekstas — aiš- 
kus, paprastas, elementarus. Jo vertimas nesudaro dides- 
nių sunkumų. Kas kita su hebrajiškuoju originalu, ku- 
riame beveik kiekvienas žodis — problema, Daug kur 
jo prasmė šiandien atsekama ar išvedama lyginamosios 
leksikologinės visų biblinių tekstų analizės pagalba, tam 
reikalui pasitelkiant ir ankstyvuosius vertimus: graikiš- 
kąją Septuagintą, siriškuosius Pešitą ir Syro-Hexaplari- 
nę versiją, aramajiškąjį Targum etc. Praktiškai kiekvie- 
nas Giesmių giesmės vertimas tėra savotiškas hebra- 
jiškojo originalo komentaras, nes jo esmę bei formą 
apsprendžia ne tiek raidė, kiek tradicija ir interpreta- 

cija. Daugiausia sunkumų vertėjams teikia originalo 
trumpasakiškumas, "telegrafinis" stilius, modernioms 
kalboms būdingo aiškinamojo "balasto" stoka, nežinomi 
žodžiai, vad. hapaxlogomenona ir laikų bei nuosakų 
kaitaliojimasis. 

Savo forma bei struktūra Geismių giesmė yra dra- 
matinė poema, kurioje aiškiai pastebima veiksmo linija, 
personažai, situacijos. La Bible de Jėrusalem jos tekstą 
paskirsto tarp Vyro, Žmonos ir Choro, Kai kurie vertė- 
jai bei komentatoriai eina žymiai toliau. Jean Guiton 
savo vertime Giesmių giesmę pristato vienaveiksmės 
dramos forma (su pilnu sceninių nuorodų aparatu), 
kurios veiksmas vyksta karaliaus Saliamono haremo 
sode ir jame dalyvauja pats karalius Saliamonas, Pie- 
muo (Sulamitos vyras ir mylimasis), Sulamita, Jeruzalės 
dukterys ir Piemens draugai. 

Mūsų vertimo tikslas aiškus ir paprastas: kiek ga- 
lima tiksliau perduoti poetinę šios biblinės poemos 
substanciją dabartinės lietuvių kalbos normomis, nors 
ir neatsisakant kai kurių tradicinės "dikcijos" bei "into- 
nacijos" elementų. Nereikia nė sakyti, kad šis vertimas 
neturi jokių pretenzijų į "kanoniškumą"": Giesmių giesmė 
čia traktuojama ne kaip specifiškai biblinis tekstas, 
bet kaip poezijos kūrinys paprasčiausia to žodžio prasme. 

Pabaigai — keletas būtiniausių paaiškinimų. 1,5: 
Kedaro, kedariečių. Salmos, salmiečių arba salomėjiečių. 
Hebr. orig. ir senuosiuose vertimuose Saliamono, bet 
dauguma naujesniųjų komentatorių linkę sk. Salmos 
(Bea, Guiton, Ricciotti, Robert, Tourmnay, Zapletal). 
1,7: valkata, hebr. šyduotoji, t y. gedulą nešiojanti 
moteris arba prostitutė. 1,12: už stalo, hebr. bimesi- 
bė, Vulg. in accubitu suo. Kitos propozicijos: savųjų 
tarpe, savo ratelyje, su savo palyda, puotaujant, sėdint 
sofoje etc. 2,1: Sarono, hebr. hašaron; Sept. ir Vulg. 
verčia bendriniu daiktavardžiu lyguma, laukas. Narcizas, 
hebr. habasėlet, nežinoma gėlė, Vulg. verčiama flos 
(gėlė). Dar buvo siūloma anemonas, krokusas ete., 
neskaitant tradicijoje giliai įsišaknijusios rožės. Dabar 
vis labiau linkstama manyti, jog tai laukinis narcizas 
(narcissus tazetta syriacus). 2,2: erškėčių. Erškėtis čia 
vartojamas figūratyviškai, dygliuoto krūmo prasme apskri- 
tai. 2,17: Betero, hebr. būter, Vulg. geogr. pavadi- 
nimas (super montes Beter); daug kas verčia pagal 
bendrinę prasmę: suplaišiojusiuose kalnuose (Delitzsch, 
Guiton, Renan, Ricciotti, Prancūzų Rabinato Biblija). 
6,4: Tirsa, Kanaano miestas, Šiaurės valstybės sostinė. 
6,12: šis versetas neturi jokios logiškai suvokiamos 
prasmės. 7,1: Sulamita, hebr. hašulamit, t. y. sula- 
mitė arba sulamietė (Skvireckas), nes tikriniai vardai 
hebr. kalboje niekuomet nevartojami su artikeliu. Kai 
kurie egzegetai ją identifikuoja su šunemiete Abisag. 
Kodėl jūs žiūrite ... Visas šis antrasis verseto kupletas 
nelabai aiškus, todėl labai skirtingai verčiamas bei 
interpretuojamas: vienų Kodėl jūs žiūrite į Sulamitą, 
šokančią su dviem chorais, kitų tarp dviejų armijų, 
dar kitų Mahanajimo šokį ir pan. 7,3: bamba, t. y. 
bambos įdubimas, hebr. šorerėk, Vulg. umbilicus, kai 
kurių komentatorių nuomone, esanti lyties organų eufe- 
mizmas (Budde, Dussaud, Wittekindt, Zapletal); Zūr- 


